Vrou sterf ná verkragting: Man gevonnisAlice Maree. Foto: Facebook Die man wat ŉ ontvangsdame van ŉ prokureursfirma in Theunissen in die Vrystaat verlede jaar helder oordag by haar werk se kantoor verkrag het, is vandeesweek in die hooggeregshof in Bloemfontein gevonnis. Johannes Mokati (22) is tot tien jaar tronkstraf gevonnis vir die verkragting van Alice Maree (21) en 15 jaar tronkstraf op aanklag van roof. Phaladi Shuping, woordvoerder van die Nasionale Vervolgingsgesag (NVG), het aan Maroela Media gesê vyf jaar van die verkragtingsvonnis sal gelyklopend met die roofvonnis uitgedien word, wat beteken Mokati sal effektief 20 jaar agter tralies deurbring. Mokati is onskuldig bevind op aanklag van moord nadat die hof beslis het die staat kon nie bo alle twyfel bewys dat Mokati se optrede tot Maree se dood gelei het nie. Maroela Media het vroeër berig Maree het twee weke ná die verkragting in ŉ hospitaal weens bloeding op die brein gesterf. Maree het as ontvangsdame by die prokureursfirma gewerk toe Mokati op 9 Februarie 2017 by die kantoor aangekom het. Mokati het geld en bankkaarte geëis en Maree met ŉ mes gedreig. Hy het haar daarna in een van die kantore ingestamp en herhaaldelik verkrag. Hy het met ŉ skootrekenaar en tabletrekenaar op die vlug geslaan. CJ Blumenthal en sy verloofde, Alice Maree. Foto: Facebook Hy is die volgende dag in hegtenis geneem toe hy probeer het om dié rekenaars te verkoop. Dit het toe aan die lig gekom Mokati was uit op parool ten tyde van die voorval nadat hy aan aanranding met die doel om ernstig te beseer skuldig bevind is. CJ Blumenthal (26), Maree se verloofde, het kort ná haar dood aan Maroela Media gesê Maree het baie vinnig agteruitgegaan nadat sy verkrag en beroof is. “Dit lyk of sy harde houe of stampe agter haar kop gekry het. Sy het dieselfde aand al gekla van hoofpyne agter haar kop. Sy het nagmerries en stuiptrekkings begin kry en was baie gestres,” het Blumenthal verduidelik. “Ek soek haar oral, ek weet nie watter kant toe nie. Ons het gelewe vir mekaar.” Shuping kon nie onmiddellik bevestig of die staat van plan is om appèl aan te teken teen Mokati se onskuldigbevinding op aanklag van moord nie.